REGLUGERÐ FRAMKVÆMDASTJÓRNARINNAR (EB) nr. 1981/2006
frá 22. desember 2006
um ítarlegar reglur um framkvæmd 32. gr. reglugerðar Evrópuþingsins og ráðsins (EB) nr. 1829/2003 að því er varðar tilvísunarrannsóknarstofu Bandalagsins fyrir rannsóknir á erfðabreyttum lífverum
FRAMKVÆMDASTJÓRN EVRÓPUBANDALAGANNA HEFUR,
með hliðsjón af stofnsáttmála Evrópubandalagsins,
með hliðsjón af reglugerð Evrópuþingsins og ráðsins (EB) nr. 1829/2003 frá 22. september 2003 um erfðabreytt matvæli og fóður(), einkum fimmtu undirgrein 32. gr.,
og að teknu tilliti til eftirfarandi:
1)	Í reglugerð (EB) nr. 1829/2003 er kveðið á um að tilvísunarrannsóknarstofa Bandalagsins sinni ákveðnum skyldum og verkefnum sem eru sett fram í þeirri reglugerð. Í henni er einnig kveðið á um að tilvísunarrannsóknarstofa Bandalagsins eigi að njóta aðstoðar landsbundinna tilvísunarrannsóknarstofa.
2)	Aðferðir við greiningu og sanngreiningu, sem tilvísunarrannsóknarstofa Bandalagsins þarf að prófa og fullgilda, og sýni og viðmiðunarsýni verða að uppfylla kröfurnar sem mælt er fyrir um í reglugerð framkvæmdastjórnarinnar (EB) nr. 641/2004 frá 6. apríl 2004 um ítarlegar reglur um framkvæmd reglugerðar Evrópuþingsins og ráðsins (EB) nr. 1829/2003 að því er varðar umsóknir um leyfi fyrir nýjum, erfðabreyttum matvælum og fóðri, tilkynningar um fyrirliggjandi vörur og tilfallandi eða tæknilega óhjákvæmilega tilvist erfðabreytts efnis sem hefur verið áhættumetið með hagstæðri niðurstöðu ().
3)	Nauðsynlegt er kveða á um ítarlegar reglur varðandi framkvæmd 32. gr. reglugerðar (EB) nr. 1829/2003.
4)	Fjárframlög frá umsækjendum, greidd í samræmi við 32. gr. reglugerðar (EB) nr. 1829/2003, skulu aðeins notuð til að taka þátt í kostnaði sem fylgir skyldum og verkefnum eins og fram kemur í viðaukanum við þá reglugerð. Tilvísunarrannsóknarstofu Bandalagsins skal heimilt að krefja umsækjendur um fjárframlag, eftir því sem við á, vegna nýrra leyfa, vegna endurnýjunar á leyfum og ef um það er að ræða, vegna breytinga á leyfum.
5)	Upphæð fjárframlagsins skal ákvarðað með hliðsjón af því hve mikið starf tilvísunarrannsóknarstofu Bandalagsins er ætlað að inna af hendi í hverju tilviki fyrir sig og fer eftir því að hvaða marki prófanir á aðferðum og fullgildingar hafa þegar verið framkvæmdar áður en umsóknin um leyfi er lögð fram.
6)	Umsækjendur skulu hvattir til að leggja fram gögn um einingar, sem tilvísunarrannsóknarstofa Bandalagsins hefur þegar fullgilt og birt, bæði til að auðvelda samsetningu umsóknargagnanna og fullgildinguna á greiningaraðferðinni.
7)	Þegar ný aðferð er lögð fram skal í öllum tilvikum leggja á fjárframlag sem fastagjald til að taka þátt í kostnaði við heildargreiningu á gögnum og innri fullgildingu á aðferðinni og mótteknum sýnum sem tilvísunarrannsóknarstofa Bandalagsins skal framkvæma.
8)	Ef fullgildingin á tillögðu aðferðinni krefst þess að framkvæmd sé samstarfsrannsókn, sem landsbundnar tilvísunarrannsóknarstofur taka þátt í, til að uppfylla viðmiðanirnar sem um getur í I. viðauka við reglugerð (EB) nr. 641/2004, skal krefja umsækjendur um viðbótarfjárframlag.
9)	Upphæð fjárframlagsins skal standa straum af beinum kostnaði við fullgildingarverkefnin sem framkvæma skal. Hann er einkum vegna mannafla, hvarfmiðla og annarra viðkomandi einnota efna, dreifingar á efni til aðila að Evrópuneti rannsóknarstofa á sviði erfðabreyttra lífvera, ef við á, og stjórnsýslukostnaðar. Kostnaðurinn skal reiknaður út á grunni reynslu sem Sameiginleg rannsóknarmiðstöð framkvæmdastjórnarinnar hefur aflað við framkvæmdir á fullgildingum á greiningaraðferðum, þ.m.t. og eftir því sem við á, í samstarfi við Evrópunet rannsóknarstofa á sviði erfðabreyttra lífvera, og skal ekki fara yfir raunkostnað vegna framkvæmdar þeirrar fullgildingar.
10)	Ef kostnaður við fullgildingu fyrir tiltekna leyfisumsókn fer verulega yfir upphæð fjárframlaganna sem kveðið er á um í þessari reglugerð skal tilvísunarrannsóknarstofu Bandalagsins heimilt að krefja umsækjandann um viðbótarframlag. Í því tilviki skal umsækjandinn eiga rétt á að vera undanþeginn greiðslu á viðbótarframlaginu ef hann dregur umsóknina til baka innan tilgreinds frests.
11)	Taka skal tilhlýðilegt tillit til sérstakra aðstæðna vegna líftæknirannsókna sem eru upprunnar í þróunarlöndum. Því skal veita lækkun á fjárframlaginu ef aðalskrifstofa leyfisumsækjandans er staðsett í þróunarlandi.
12)	Rétt þykir að kveða á um lækkun fjárframlagsins ef umsækjendur eru lítil eða meðalstór fyrirtæki til þess að auðvelda þeim þátttöku í málsmeðferð Bandalagsins vegna leyfisveitingar fyrir erfðabreyttum matvælum og fóðri. Umsækjendur geta lagt fram yfirlýsingu, sem er samkvæmt fyrirmyndinni að upplýsingum varðandi flokkun fyrirtækis sem lítils eða meðalstórs fyrirtækis (), sem skriflegt sönnunargagn fyrir stöðu fyrirtækja þeirra sem lítilla eða meðalstórra.
13)	Þegar hefur verið mælt fyrir um regluna um fjárframlög umsækjenda í ákvæðum reglugerðar (EB) nr. 1829/2003 og því mun öllum umsækjendum, sem hafa lagt fram umsókn áður en þessi reglugerð tekur gildi, vera kunnugt um þá reglu. Af þeim sökum skal fjárframlagsins einnig krafist fyrir umsóknir um leyfi sem eru lagðar fram áður en þessi reglugerð tekur gildi.
14)	Landsbundnar tilvísunarrannsóknarstofur, sem aðstoða tilvísunarrannsóknarstofu Bandalagsins við skyldur þær og verkefni sem eru settar fram í viðaukanum við reglugerð (EB) nr. 1829/2003, skulu tilheyra Evrópuneti rannsóknarstofa á sviði erfðabreyttra lífvera, en aðilar þess eru fulltrúar nýjustu tækni í greiningu á erfðabreyttum lífverum, þ.m.t. sérþekkingar á þróun aðferða, nothæfi þeirra og fullgildingu, sýnatöku og meðferð á líffræðilegri óvissu og greiningaróvissu. Ef þær þurfa að aðstoða tilvísunarrannsóknarstofu Bandalagsins, einkum vegna prófana og fullgildingar á greiningaraðferðum í tengslum við samstarfsrannsóknir samkvæmt alþjóðlegum stöðlum, skulu þær einnig uppfylla sértækar kröfur.
15)	Í þágu stöðugleika og skilvirkni og til að fullgildingarferlið verði starfhæft í samræmi við þessa reglugerð er nauðsynlegt að tilnefna þær landsbundnu tilvísunarrannsóknarstofur sem eru hæfar til þess að aðstoða tilvísunarrannsóknarstofu Bandalagsins við prófun á greiningaraðferðum og fullgildingu á þeim.
16)	Tengslin milli landsbundnu tilvísunarrannsóknarstofanna, sem aðstoða tilvísunarrannsóknarstofu Bandalagsins við prófanir á greiningaraðferðum og fullgildingu þeirra, og tengsl þeirra við tilvísunarrannsóknarstofu Bandalagsins skulu skilgreind með skriflegu samkomulagi.
17)	Breyta ber viðaukanum við reglugerð (EB) nr. 1829/2003 til samræmis við það.
18)	Ráðstafanirnar, sem kveðið er á um í þessari reglugerð, eru í samræmi við álit fastanefndarinnar um matvælaferlið og heilbrigði dýra.
SAMÞYKKT REGLUGERÐ ÞESSA:
1. gr.
Viðfangsefni og gildissvið
Með þessari reglugerð eru settar nákvæmar reglur um framkvæmd 32. gr. reglugerðar (EB) nr. 1829/2003 að því er varðar:
a) 	framlög vegna kostnaðar við verkefni tilvísunarrannsóknarstofu Bandalagsins og landsbundnu tilvísunarrannsóknarstofanna, eins og um getur í viðaukanum við þá reglugerð, og
b) 	stofnun landsbundinna tilvísunarrannsóknarstofa.
2. gr.
Skilgreiningar
Í þessari reglugerð er merking eftirfarandi hugtaka sem hér segir:
a)	„fullt fullgildingarferli“ (e. full validation procedure): mat með hringprófun, með þátttöku landsbundinna tilvísunarrannsóknarstofa, á nothæfisviðmiðunum sem umsækjandinn gefur upp að séu í samræmi við skjal sem ber titilinn „Definition of minimum performance requirements for analytical methods of GMO testing“ og um getur í 1. lið B-liðar í I. viðauka við reglugerð (EB) nr. 641/2004, og mat á endurtekningarnákvæmni og réttleika aðferðarinnar sem umsækjandinn leggur fram,
b)	„lítil og meðalstór fyrirtæki“: lítil og meðalstór fyrirtæki eins og skilgreint er í tilmælum framkvæmdastjórnarinnar 2003/361/EB (),
c)	„þróunarlönd“: fríðindalönd, eins og um getur í 2. gr. reglugerðar ráðsins (EB) nr. 980/2005 frá 27. júní 2005 um beitingu áætlunar um almennar tollaívilnanir (),
d)	„umsókn“, ef notað án nánari lýsingar: umsókn um leyfi sem er lögð fram í samræmi við 5. eða 17. gr. reglugerðar (EB) nr. 1829/2003, þ.m.t. umsóknir sem eru lagðar fram samkvæmt annarri löggjöf Bandalagsins, sem er breytt eða bætt við þær í samræmi við 46. gr. þeirrar reglugerðar. Hugtakið á einnig við um umsóknir um endurnýjun leyfa, skv. 11. eða 23. gr. reglugerðar (EB) nr. 1829/2003, og um breytingar á leyfum skv. 9. gr. (2. mgr.), 10. gr., 21. gr. (2. mgr.) eða 22. gr. þeirrar reglugerðar ef tilvísunarrannsóknarstofa Bandalagsins þarf að prófa og fullgilda aðferð við greiningu og sanngreiningu.
3. gr.
Framlög
1. 	Umsækjandinn skal greiða tilvísunarrannsóknarstofu Bandalagsins 30 000 evrur í fastagjald fyrir hverja umsókn.
2. 	Ef fullt fullgildingarferli þarf fyrir aðferð til greiningar og sanngreiningar á stökum breytingum í erfðabreyttum lífverum, samkvæmt kröfunum sem mælt er fyrir um í I. viðauka við reglugerð (EB) nr. 641/2004, skal tilvísunarrannsóknarstofa Bandalagsins fara þess á leit við umsækjandann að hann greiði 60 000 evru viðbótarframlag.
Sú upphæð skal margfölduð með fjölda þeirra stöku breytinga í erfðabreyttu lífverunni sem skal fullgilda að fullu.
Tilvísunarrannsóknarstofa Bandalagsins skal lækka upphæð viðbótarframlagsins í hlutfalli við lægri kostnað:
a) 	ef umsækjandinn leggur til efnið sem þarf til að framkvæma fullt fullgildingarferli og/eða
b) 	ef umsækjandinn leggur til gögn varðandi einingar, s.s. aðferðarlýsingar DNA útdráttar og tegundasértæk viðmiðunarkerfi sem tilvísunarrannsóknarstofa Bandalagsins hefur þegar fullgilt og birt.
3. 	Ef kostnaður við fullgildingu greiningaraðferðarinnar sem umsækjandinn leggur til fer verulega yfir upphæð fjárframlaganna sem eru nefnd í 1. og 2. mgr. skal fara fram á viðbótarframlag.
Viðbótarframlagið skal standa straum af 50% af þeim kostnaði sem er umfram framlögin sem um getur í 1. og 2. mgr.
4. 	Framlögin sem kveðið er á um í 1. og 2. mgr. skulu greidd þótt umsóknin sé dregin til baka.
4. gr.
Lækkanir og undanþágur
1. 	Ef umsækjandinn er lítið eða meðalstórt fyrirtæki eða ef aðalskrifstofa hans er staðsett í þróunarlandi skulu fjárframlögin, sem um getur í 1. og 2. mgr. 3. gr., lækkuð um 50%.
2. 	Ef sama aðferð við greiningu og sanngreiningu hefur þegar verið lögð inn í fyrri umsókn, af sama umsækjanda og fyrir vörur sem tengjast sömu erfðabreyttu lífveru, og ef tilvísunarrannsóknarstofa Bandalagsins hefur fullgilt og birt þá aðferð eða ef fullgilding á henni stendur yfir, skal umsækjandinn undanþeginn greiðslu fjárframlaganna sem um getur í 3. gr.
Ef tilvísunarrannsóknarstofa Bandalagsins stofnar til kostnaðar vegna framkvæmdar fullgildingarverkefna sem mælt er fyrir um í reglugerð (EB) nr. 1829/2003 má hún þó krefja umsækjandann um framlag, að hámarki 30 000 evrur.
3. 	Ákvæði 3. mgr. 3. gr. skal ekki gilda ef umsækjandinn er lítið eða meðalstórt fyrirtæki eða ef aðalskrifstofa hans er staðsett í þróunarlandi né heldur gilda um umsóknir sem eru lagðar inn fyrir gildistöku þessarar reglugerðar.
5. gr.
Málsmeðferð
1. 	Umsækjandinn skal leggja fram sönnunargögn fyrir því að 30 000 evra fastagjaldið, sem um getur í 3. gr. (1. mgr.), hafi verið greitt til tilvísunarrannsóknarstofu Bandalagsins þegar hann afhendir henni matvæla- og fóðursýnin og viðmiðunarsýni þeirra, í samræmi við 5. gr. (j-lið 3. mgr.) eða 17. gr. (j-lið 3. mgr.) reglugerðar (EB) nr. 1829/2003.
2. 	Ef fullt fullgildingarferli þarf, eins og kveðið er á um í 2. mgr. 3. gr., skal tilvísunarrannsóknarstofa Bandalagsins tilkynna umsækjandanum skriflega um það og fara þess á leit að hann greiði upphæð sem er í samræmi við það ákvæði.
3. 	Ef tilvísunarrannsóknarstofa Bandalagsins væntir þess að kostnaður við fullgildingu greiningaraðferðarinnar, sem umsækjandinn leggur fram, fari verulega yfir upphæð fjárframlaganna sem um getur í 1. og 2. mgr. 3. gr. skal hún, eins og kveðið er á um í 3. mgr. 3. gr., tilkynna umsækjandanum skriflega um áætlaða upphæð viðbótarkostnaðarins.
Ef umsækjandinn dregur umsókn sína til baka innan mánaðar frá viðtökudegi tilkynningarinnar skal ekki greiða viðbótarframlagið sem um getur í 3. mgr. 3. gr.
Þegar tilvísunarrannsóknarstofa Bandalagsins hefur lokið fullgildingu greiningaraðferðarinnar skal hún tilkynna umsækjandanum skriflega, með tilhlýðilegum rökum, um raunkostnað af framkvæmd fullgildingarinnar á greiningaraðferðinni og fara fram á greiðslu framlagsins sem greiða skal í samræmi við 3. mgr. 3. gr.
4. 	Ef stofnað er til kostnaðar, eins og kveðið er á um í 2. mgr. 4. gr., skal tilvísunarrannsóknarstofa Bandalagsins tilkynna umsækjandanum skriflega um upphæð framlagsins sem skal greiða, þ.m.t. rökin fyrir þeirri upphæð.
5. 	Ef umsókn hefur verið lögð inn fyrir gildistökudag þessarar reglugerðar skal tilvísunarrannsóknarstofa Bandalagsins tilkynna umsækjandanum skriflega, innan þriggja mánaða frá þeirri dagsetningu, um upphæð þess fjárframlags sem skal greiða skv. 1. og 2. mgr. 3. gr., eins og við á.
6. 	Þegar gerð er krafa um lækkun á framlaginu, í samræmi við 1. mgr. 4. gr., skulu fylgja umsókninni skrifleg sönnunargögn fyrir því að skilyrðin, sem mælt er fyrir um í þeirri grein, séu uppfyllt. Tilvísunarrannsóknarstofu Bandalagsins er heimilt að krefjast viðbótarupplýsinga eftir því sem við á.
7. 	Umsækjandinn skal greiða framlögin, sem minnst er á í 2. til 5. mgr., innan 45 daga frá viðtöku tilkynningarinnar.
Ef umsækjandinn hefur ekki lagt fram sönnun fyrir greiðslu innan tilgreinds frests og ef matsskýrslan, sem um getur í e-lið 3. liðar viðaukans við reglugerð (EB) nr. 1829/2003, hefur þá enn ekki verið send Matvælaöryggisstofnun Evrópu (hér á eftir nefnd „Matvælaöryggisstofnunin“) skal tilvísunarrannsóknarstofa Bandalagsins ekki senda hana til Matvælaöryggisstofnunarinnar fyrr en hún tekur við greiðslunni. Tilvísunarrannsóknarstofa Bandalagsins skal þegar í stað tilkynna Matvælaöryggisstofnuninni um seinkun skýrslunnar til að gera Matvælaöryggistofnuninni kleift að upplýsa umsækjandann um það og gera hverjar þær frekari ráðstafanir sem krafist er skv. 1.–2. mgr. 6. gr. og 1.–2. mgr. 18. gr. reglugerðar (EB) nr. 1829/2003.
6. gr.
Landsbundnar tilvísunarrannsóknarstofur sem aðstoða tilvísunarrannsóknarstofu Bandalagsins við prófanir og fullgildingu á aðferðum við greiningar og sanngreiningar
1. 	Rannsóknarstofur sem aðstoða tilvísunarrannsóknarstofu Bandalagsins við prófun og fullgildingu á aðferð við greiningu og sanngreiningu, eins og kveðið er á um í d-lið 3. mgr. 6. gr. og d-lið 3. mgr. 18. gr. reglugerðar (EB) nr. 1829/2003, skulu uppfylla lágmarkskröfurnar sem mælt er fyrir um í I. viðauka við þessa reglugerð.
Rannsóknarstofurnar sem eru skráðar í II. viðauka uppfylla þessar kröfur og eru hér með tilnefndar, samkvæmt reglugerð (EB) nr. 1829/2003, sem landsbundnar tilvísunarrannsóknarstofur sem aðstoða tilvísunarrannsóknarstofu Bandalagsins við prófanir og fullgildingu á greiningaraðferðum.
2. 	Tilvísunarrannsóknarstofa Bandalagsins og landsbundnu tilvísunarrannsóknarstofurnar, sem eru skráðar í II. viðauka, skulu gera með sér skriflegt samkomulag þar sem tengsl milli þeirra eru skilgreind, einkum hvað fjárhagsleg mál varðar. Í skriflega samningnum skal einkum kveða á um að tilvísunarrannsóknarstofa Bandalagsins eigi að útdeila hluta fjárframlaganna, sem hún tekur á móti, til landsbundnu tilvísunarrannsóknarstofanna.
7. gr.
Skýrslugjöf
Tilvísunarrannsóknarstofa Bandalagsins skal semja ársskýrslu um starfsemi hvers árs sem tengist framkvæmd þessarar reglugerðar og leggja hana fyrir framkvæmdastjórnina. Landsbundnu tilvísunarrannsóknarstofurnar, samkvæmt reglugerð (EB) nr. 1829/2003, skulu leggja til efni í þessa ársskýrslu.
Tilvísunarrannsóknarstofu Bandalagsins er einnig heimilt að skipuleggja árlegan fund með landsbundnu tilvísunarrannsóknarstofunum í því skyni að vinna að ársskýrslunni.
8. gr.
Breyting á reglugerð (EB) nr. 1829/2003
Viðaukanum við reglugerð (EB) nr. 1829/2003 er breytt í samræmi við III. viðauka við þessa reglugerð.
9. gr.
Gildistaka
Reglugerð þessi öðlast gildi á tuttugasta degi eftir að hún birtist í Stjórnartíðindum Evrópusambandsins.
Reglugerð þessi er bindandi í heild sinni og gildir í öllum aðildarríkjunum án frekari lögfestingar.
Gjört í Brussel 22. desember 2006.
	Fyrir hönd framkvæmdastjórnarinnar,
	Markos KYPRIANOU
	framkvæmdastjóri.
______

I. VIÐAUKI
Kröfur vegna rannsóknarstofa sem aðstoða tilvísunarrannsóknarstofu Bandalagsins við prófun og fullgildingu á greiningaraðferðum, eins og um getur í 1. mgr. 6. gr.
Rannsóknarstofur, sem aðstoða tilvísunarrannsóknarstofu Bandalagsins við prófun og fullgildingu á greiningaraðferð, eins og sett er fram í d-lið 3. liðar viðaukans við reglugerð (EB) nr. 1829/2003, verða:
a) 	að hafa faggildingu eða vera í faggildingarferli samkvæmt EN ISO/IEC 17025 „Almennar kröfur varðandi hæfni prófunar- og kvörðunarstofa“ eða jafngildum alþjóðlegum staðli sem tryggir að rannsóknarstofurnar:
–	hafi starfsfólk með tilskilin starfsréttindi og nægilega þjálfun í greiningaraðferðum sem eru notaðar við greiningu og sanngreiningu á erfðabreyttum lífverum og erfðabreyttum matvælum og fóðri,
–	eigi nauðsynlegan búnað til að framkvæma greiningu á erfðabreyttum lífverum og erfðabreyttum matvælum og fóðri,
–	búi yfir viðeigandi stjórnskipulagi,
–	búi yfir fullnægjandi gagnavinnslugetu til að taka saman tækniskýrslur og til að tryggja hröð samskipti við aðrar rannsóknarstofur sem taka þátt í prófuninni og fullgildingunni á greiningaraðferðum,
b) 	að tryggja að starfsfólk þeirra virði trúnað um viðfangsefni, gögn, niðurstöður eða orðsendingar sem tengjast meðhöndlun umsókna um leyfi, umsókna um endurnýjun á leyfum eða um breytingar á leyfum sem eru lagðar fram í samræmi við reglugerð (EB) nr. 1829/2003 og einkum um trúnaðarupplýsingarnar sem um getur í 30. gr. þeirrar reglugerðar.
______

II. VIÐAUKI
Landsbundnar tilvísunarrannsóknarstofur sem aðstoða tilvísunarrannsóknarstofu Bandalagsins við prófun og fullgildingu á greiningaraðferðum, eins og um getur í 1. mgr. 6. gr.
Belgique/België
–	Centre wallon de Recherches agronomiques (CRA-W),
–	Institut Scientifique de Santé Publique (ISP) — Wetenschappelijk Instituut Volksgezondheid (WIV),
–	Instituut voor Landbouw- en Visserijonderzoek (ILVO);
Česká republika
–	Státní veterinární ústav Jihlava (SVU Jihlava),
–	Státní zdravotní ústav (SZÚ), Laboratoř pro molekulárně biologické metody (LMBM), Centrum hygieny potravinových řetězců v Brně,
–	Státní zemědělská a potravinářská inspekce (SZPI),
–	Vysoká škola chemicko-technologická v Praze (VŠCHT),
–	Výzkumný ústav rostlinné výroby (VÚRV), Praha;
Danmark
–	Danmarks Fødevareforskning (DFVF),
–	Ministeriet for Fødevarer, Landbrug og Fiskeri, Plantedirektoratet, Laboratorium for Diagnostik i Planter, Frø og Foder;
Deutschland
–	Bayerisches Landesamt für Gesundheit und Lebensmittelsicherheit (LGL),
–	Berliner Betrieb für Zentrale Gesundheitliche Aufgaben (BBGes) — Institut für Lebensmittel, Arzneimittel und Tierseuchen (ILAT),
–	Bundesinstitut für Risikobewertung,
–	Chemisches und Veterinäruntersuchungsamt (CVUA) Freiburg,
–	Chemisches und Veterinäruntersuchungsamt Ostwestfalen-Lippe,
–	Institut für Hygiene und Umwelt der Hansestadt Hamburg,
–	Landesamt für Landwirtschaft, Lebensmittelsicherheit und Fischerei — Mecklenburg-Vorpommern (LALLF MV),
–	Landesamt für Soziales, Gesundheits- und Verbraucherschutz — Abteilung F: Verbraucherschutz, Veterinärmedizin, Lebensmittelhygiene und Molekularbiologie,
–	Landesamt für Umweltschutz Sachsen-Anhalt,
–	Landesamt für Verbraucherschutz Sachsen-Anhalt — Fachbereich Lebensmittelsicherheit,
–	Landesbetrieb Hessisches Landeslabor — Standort Kassel,
–	Landeslabor Brandenburg,
–	Landeslabor Schleswig-Holstein,
–	Landesuntersuchungsamt Rheinland-Pfalz — Institut für Lebensmittelchemie Trier,
–	Landesuntersuchungsanstalt für das Gesundheits- und Veterinärwesen Sachsen (LUA),
–	Landwirtschaftliche Untersuchungs- und Forschungsanstalt Rostock der LMS Mecklenburg-Vorpommern,
–	Niedersächsisches Landesamt für Verbraucherschutz und Lebensmittelsicherheit (LAVES) — Lebensmittelinstitut (LI) Braunschweig,
–	Sächsische Landesanstalt für Landwirtschaft — Fachbereich Landwirtschaftliches Untersuchungswesen,
–	Staatliche Landwirtschaftliche Untersuchungs- und Forschungsanstalt Augustenberg (Baden-Württemberg),
–	Thüringer Landesamt für Lebensmittelsicherheit und Verbraucherschutz (TLLV);
Eesti
–	DNA analüüsi laboratoorium, Geenitehnoloogia Instituut (GTI), Tallinna Tehnikaülikool (TTÜ),
–	Keemilise ja Bioloogilise Füüsika Instituut (KBFI), Molekulaargeneetika laboratoorium (MG),
–	Veterinaar-ja Toidulaboratoorium (VTL);
Elláda
–	Εθνικό Ίδρυμα Αγροτικής Έρευνας Εργαστήριο Γενετικής Ταυτοποίησης Γεωργικών Προϊόντων, Μικροοργανισμών και Ελέγχου Σπόρων Σποράς για την Ανίχνευση, Γενετικών Τροποποιήσεων,
–	Υπουργείο Οικονομίας και Οικονομικών, Γενική Διεύθυνση Γενικού Χημείου του Κράτους (ΓΧΚ), Διεύθυνση Τροφίμων — Αθήνα;
España
–	Centro Nacional de Alimentación, Agencia Española de Seguridad Alimentartia (CNA-AESA),
–	Laboratorio Arbitral Agroalimentario del Ministerio de Agricultura, Pesca y Alimentación (LAA-MAPA);
France
–	Groupement d’Intérêt Public — Groupe d’Etude et de contrôle des Variétés et des Semences (GIP-GEVES),
–	Laboratoire de Phytopathologie et de méthodologies de la détection (INRA Versailles),
–	Laboratoire Direction Générale de la Consommation, de la Concurrence et de la Répression des Fraudes de Strasbourg (Laboratoire de la DGCCRF de Strasbourg),
–	Laboratoire National de la Protection des Végétaux d’Orléans (LNPV Orléans);
Ireland
–	The State Laboratory (SL), Celbridge;
Italia
–	Ente Nazionale Sementi Elette (E.N.S.E.), Laboratorio Analisi Sementi,
–	Istituto Superiore di Sanità, Centro Nazionale per la Qualità degli Alimenti e per i Rischi Alimentari (CNQARA),
–	Istituto Zooprofilattico Sperimentale delle Regioni Lazio e Toscana, Centro di Referenza Nazionale per la Ricerca di OGM (CROGM);
Kypros
–	Γενικό χημείο του κράτους (γχκ);
Latvija
–	Pārtikas un veterinārā dienesta Nacionālais diagnostikas centrs (PVD NDC);
Lietuva
–	Nacionalinė Veterinarijos Laboratorija, GMO Tyrimų Skyrius;
Luxembourg
–	Laboratoire National de Santé (LNS), Division du contrôle des denrées alimentaires;
Magyarország
–	Országos Élelmiszerbiztonsági és Táplálkozástudományi Intézet (OÉTI),
–	Országos Mezőgazdasági Minősítő Intézet, Központi Laboratórium (OMMI);
Nederland
–	RIKILT Instituut voor Voedselveiligheid,
–	Voedsel en Waren Autoriteit (VWA);
Österreich
–	Österreichische Agentur für Gesundheit und Ernährungssicherheit GmbH — Kompetenzzentrum Biochemie (AGES - CC BIOC),
–	Umweltbundesamt GmbH;
Polska
–	Instytut Biochemii i Biofizyki Polskiej Akademii Nauk, Laboratorium Analiz Modyfikacji Genetycznych Instytutu Biochemii i Biofizyki Polskiej Akademii Nauk (GMOIBB), Warszawa,
–	Instytut Hodowli i Aklimatyzacji Roślin (IHAR); Laboratorium Kontroli Genetycznie Modyfikowanych Organizmów, Błonie,
–	Instytut Zootechniki (National Feed Laboratory – NFL), Lublin,
–	Państwowego Instytutu Weterynaryjnego – Państwowego Instytutu Badawczego w Puławach, Puławy,
–	Regionalne Laboratorium Badań Żywności Genetycznie Modyfikowanej (RLG);
Portugal
–	Direcção-Geral de Protecção das Culturas (DGPC), Laboratório de Caracterização de Materiais de Multiplicação de Plantas (LCMMP),
–	Instituto Nacional de Engenharia Tecnologia e Inovação (INETI), Laboratório para a Indústria Alimentar (LIA);
Slovenija
–	Kmetijski inštitut Slovenije (KIS), Ljubljana,
–	Nacionalni inštitut za biologijo (National institute of Biology, NIB), Ljubljana;
Slovensko
–	Štátny veterinárny a potravinový ústav, Dolný Kubín (State Veterinary and Food Institute Dolný Kubín),
–	Ústav molekulárnej biológie SAV (Molecular Biology Institute of the Slovak Academy of Slovakia),
–	Ústredný kontrolný a skúšobný ústav poľnohospodársky, Oddelenie molekulárnej biológie Bratislava, (Central Control and Testing Institute of Agriculture);
Suomi/Finland
–	Tullilaboratorio
Sverige
–	Livsmedelsverket (SLV)
United Kingdom
–	Central Science Laboratory (CSL),
–	LGC Limited (LGC),
–	Scottish Agricultural Science Agency (SASA).
______

III. VIÐAUKI
Breytingar á viðaukanum við reglugerð (EB) nr. 1829/2003
Í stað 2., 3. og 4. liðar komi eftirfarandi:
„2. 	Tilvísunarrannsóknarstofa Bandalagsins skal, í tengslum við skyldurnar og verkefnin sem eru tilgreind í þessum viðauka, njóta aðstoðar landsbundnu tilvísunarrannsóknarstofanna sem um getur í 32. gr. og sem verður af þessum sökum litið á sem aðila að samtökum sem nefnd eru Evrópunet rannsóknarstofa á sviði erfðabreyttra lífvera.
3. 	Tilvísunarrannsóknarstofa Sambandsins skal einkum bera ábyrgð á:
a) 	móttöku, undirbúningi, geymslu, viðhaldi og dreifingu viðeigandi jákvæðra og neikvæðra viðmiðunarsýna til aðila að Evrópuneti rannsóknarstofa á sviði erfðabreyttra lífvera, með fyrirvara um að þeir aðilar tryggi að trúnaður sé virtur vegna gagna sem þeir taka við, þar sem það á við,
b) 	án þess að hafa áhrif á ábyrgð tilvísunarrannsóknarstofa Bandalagsins sem mælt er fyrir um í 32. gr. reglugerðar Evrópuþingsins og ráðsins (EB) nr. 882/2004 (); dreifingu viðeigandi jákvæðra og neikvæðra viðmiðunarsýna til landsbundinna tilvísunarrannsóknarstofa, í skilningi 33. gr. þeirrar reglugerðar, með fyrirvara um að þær rannsóknarstofur tryggi að trúnaður sé virtur vegna gagna sem þær taka við, þar sem það á við,
c) 	mati á þeim gögnum sem umsækjandi um leyfi fyrir setningu matvæla eða fóðurs á markað leggur fram í þeim tilgangi að prófa og fullgilda aðferðina við sýnatöku og sanngreiningu,
d) 	prófun og fullgildingu greiningaraðferðarinnar, þ.m.t. sýnatöku vegna erfðaummyndunarinnar og sanngreiningu á henni og, eftir atvikum, greiningu og sanngreiningu á erfðaummynduninni í matvælunum eða fóðrinu,
e) 	að leggja ítarlegar matsskýrslur fyrir Matvælaöryggisstofnunina.
4. 	Tilvísunarrannsóknarstofa Bandalagsins skal koma að því að jafna deilur varðandi niðurstöður verkefnanna sem lýst er í þessum viðauka, án þess það hafi áhrif á ábyrgð tilvísunarrannsóknarstofa Bandalagsins sem mælt er fyrir um í 32. gr. reglugerðar (EB) nr. 882/2004.“
____________